Kanne 4.1.2017 – Coedo Suárez v. neuvosto
(Asia T-4/17)
Oikeudenkäyntikieli: ranska
Asianosaiset
Kantaja: Ángel Coedo Suárez (Bryssel, Belgia) (edustajat: asianajajat S. Rodrigues ja C. Bernard-Glanz)
Vastaaja: Euroopan unionin neuvosto
Vaatimukset
Kantaja vaatii unionin yleistä tuomioistuinta
ottamaan esillä olevan kanteen tutkittavaksi
kumoamaan neuvoston pääsihteerin 4.3.2016 tekemän päätöksen ja tarvittavilta osin neuvoston pääsihteerin 27.9.2016 tekemän päätöksen, jolla hylättiin oikaisuvaatimus
velvoittamaan vastaajan maksamaan kiinteän kohtuullisen 5 000 euron suuruisen summan tai muun unionin yleisen tuomioistuimen kohtuulliseksi katsoman summan korvauksena henkisestä kärsimyksestä korotettuna laillisilla viivästyskoroilla annettavan tuomion päivämäärästä lukien
velvoittamaan vastaajan korvaamaan oikeudenkäyntikulut.
Oikeudelliset perusteet ja pääasialliset perustelut
Kanteensa tueksi kantaja vetoaa kahteen kanneperusteeseen.
Ensimmäinen kanneperuste perustuu Euroopan unionin virkamiehiin sovellettavien henkilöstösääntöjen 78 artiklan viidennen kohdan rikkomiseen, sillä neuvosto luokitteli virheellisesti 20.11.2015 päivätyn kirjeen valitukseksi ja katsoi tämän johdosta, että se oli jätettävä tutkimatta. Myöskään 20.11.2015 päivättyä hakemusta sen tunnustamiseksi, että kantajan työkyvyttömyys on työperäistä, ei voitu jättää tutkimatta kohtuullisen käsittelyajan ylittymisen vuoksi.
Toinen kanneperuste perustuu hyvän hallinnon periaatteen loukkaamiseen ja huolenpitovelvollisuuden noudattamatta jättämiseen, sillä hylätessään virheellisillä ja oikeuskäytännössä vahvistettujen periaatteiden vastaisilla perusteilla hakemuksen sen tunnustamiseksi, että kantajan työkyvyttömyys on työperäistä, neuvosto pitkitti menettelyn kestoa ja jätti täten noudattamatta käsittelyaikojen kohtuullisuuden periaatetta ja yleisemmin hyvän hallinnon periaatetta.
____________